徐南卿招飯  其三
作者：陳造
朝代：宋

paragraphs: 白晝曲肱睨東壁，鸒斯空復賊糧食。
晚途自笑硯生埃，少日頗嘗韋串冊。
生世恐隨草木腐，忍使功言兩無得。
長安寧無翕赩者，自疑有鐵關腰膝。
樂天任運時近酒，子房逃榮猶却粒。
求窮我者迄未知，夫此誰怨夫誰德。
擬訪鶑花豁襟抱，門外雨餘泥一尺。
山陰不待興盡回，掠面東風寒策策。